In nomine Domini Dei et salvatoris nostri Jhesu Christi, Hludowicus, divina ordinante providentia imperator augustus, omnibus episcopis, abbatibus, ducibus, comitibus, vicariis, centenariis, telonariis, actionariis vel omnibus rem publicam administrantibus seu ceteris fidelibus sanctæ Dei ecclesiæ et nostris, tam præsentibus quam futuris, notum sit quia venerabilis vir Adalgaudus abba ex monasterio Floriacensi, quod est constructum in pago Aurelianensi super fluvium Ligeris, in honore videlicet sancti Petri, principis apostolorum, et sancti Benedicti confessoris, ubi ipse sanctus Benedictus corpore requiescit, detulit nobis auctoritatem præceptionis domni genitoris nostri bonæ memoriæ Caroli, piissimi augusti, in qua continebatur quod avus noster Pippinus, quondam rex, seu idem genitor noster concessissent eidem monasterio teloneum de quatuor navibus quæ per Ligeris flumen seu cetera flumina propter sal et cetera commercia discurrebant necnon et de carris et de sagmariis, necessaria ipsius monasterii vel congregationis ibidem Deo famulantis deferentibus; et de villis vel de omnibus undecunque fiscus teloneum exigere poterat. Pro firmitatis namque studio postulavit nobis præfatus abba ut, paternum seu prædecessorum nostrorum morem sequentes, hujuscemodi auctoritatis nostræ beneficium eidem concederemus vel confirmaremus monasterio. Cujus precibus nobis, ob amorem Dei et venerationem sancti Benedicti, annuere et hoc præceptum munificentiæ nostræ, firmitatis gratia, circa ipsum monasterium fieri libuit, per quod jubemus atque præcipimus ut nullus fidelium nostrorum nec quilibet exactor judiciariæ potestatis de carris vel de sagmariis seu villis ipsius monasterii vel de quolibet commercio undecunque videlicet fiscus teloneum exigere potest, ullum teloneum accipere vel exigere præsumat; naves vero quatuor quæ sive per flumen Ligeris sive per cetera flumina infra ditionem imperii nostri ob utilitatem et necessitatem ipsius monasterii discurrunt ad quascunque civitates, castella aut portus vel cetera loca accessum habuerint, nullus ex eis aut hominibus qui eas provident, ullum teloneum aut ripaticum aut pontaticum aut portaticum aut salutaticum aut cespitaticum aut cenaticum aut pastionem aut laudaticum aut branaticum aut pulveraticum aut ullum occursum vel ullum censum aut ullam redibitionem accipere vel exigere audeat, sed licitum sit absque alicujus inlicita contrarietate vel detentione per hanc nostram auctoritatem naves et homines qui eas providere debent cum his quæ deferunt, per universum imperium nostrum libere atque secure ire et redire; et, si aliquas moras in quolibet loco fecerint aut aliquid mercati fuerint aut vendiderint, nichil ab eis prorsus, ut dictum est, exigatur. Hæc vero auctoritas ut pleniorem in Dei nomine obtineat vigorem et a fidelibus nostris certius credatur et diligentius conservetur, eam manu propria subterfirmavimus et anuli nostri impressione sigillari jussimus. Signum (Monogramma) Hludowici serenissimi imperatoris. Durandus diaconus ad vicem Helisachar recognovit. Data VI kalendas augusti, anno, Christo propitio, V imperii domni Hludowici piissimi augusti, indictione XI. Actum Aurelianis civitate, in Dei nomine feliciter, amen.